Document ID: 32014R0065

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 65/2014 ΤΗΣ ΕΠΙΤΡΟΠΉΣ της 1ης Οκτωβρίου 2013 που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την ένδειξη της κατανάλωσης ενέργειας των οικιακών φούρνων και απορροφητήρων κουζίνας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την επισήμανση της κατανάλωσης ενέργειας και λοιπών πόρων από τα σχετικά προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Στην οδηγία 2010/30/ΕΕ προβλέπεται ότι η Επιτροπή πρέπει να εκδίδει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Η κατανάλωση ενέργειας από ηλεκτρικούς φούρνους καταλαμβάνει σημαντικό ποσοστό της συνολικής ζήτησης ενέργειας στην Ένωση. Επιπροσθέτως των βελτιώσεων στην ενεργειακή απόδοση που έχουν ήδη επιτευχθεί, υπάρχουν σημαντικά περιθώρια περαιτέρω μείωσης της κατανάλωσης ενέργειας από τις εν λόγω συσκευές. (3) Διατάξεις για την ένδειξη της κατανάλωσης ενέργειας των οικιακών ηλεκτρικών φούρνων θεσπίστηκαν με την οδηγία 2002/40/ΕΚ την Επιτροπής, της 8ης Μαΐου 2002, περί εφαρμογής της οδηγίας 92/75/ΕΟΚ του Συμβουλίου για την ένδειξη της κατανάλωσης ενέργειας των οικιακών ηλεκτρικών φούρνων (2). (4) Τα τελευταία έτη σημειώθηκαν ραγδαίες τεχνολογικές εξελίξεις στον τομέα των οικιακών συσκευών για μαγείρεμα. Οι προπαρασκευαστικές μελέτες για τον οικολογικό σχεδιασμό έδειξαν ότι υπάρχουν σημαντικές δυνατότητες εξοικονόμησης ενέργειας από τους οικιακούς φούρνους αερίου και τους απορροφητήρες κουζίνας. Προκειμένου να διασφαλιστεί ότι οι ενεργειακές ετικέτες αποτελούν δυναμικό κίνητρο για τους προμηθευτές να βελτιώσουν την ενεργειακή απόδοση των εν λόγω συσκευών και να επισπεύσουν τη μετάβαση της αγοράς σε ενεργειακά αποδοτικές τεχνολογίες, πρέπει να καταργηθεί η οδηγία 2002/40/ΕΚ και να καθοριστούν νέες διατάξεις. (5) Οι διατάξεις του παρόντος κανονισμού πρέπει να εφαρμόζονται στους οικιακούς ηλεκτρικούς φούρνους και φούρνους αερίου, συμπεριλαμβανομένων εκείνων που ενσωματώνονται σε κουζίνες μαγειρέματος, και στους οικιακούς ηλεκτρικούς απορροφητήρες κουζίνας. (6) Με τον παρόντα κανονισμό πρέπει να καθιερωθεί αναθεωρημένη κλίμακα ενεργειακής απόδοσης από A+++ έως D για όλους τους φούρνους που υπάγονται σε αυτόν και νέα κλίμακα ενεργειακής απόδοσης από Α έως G για τους οικιακούς απορροφητήρες κουζίνας, με την ανά διετία προσθήκη ως εκθέτη του συμβόλου «+» στην κορυφή της κλίμακας μέχρις ότου η κλίμακα φθάσει στην τάξη A+++, ώστε με την προσθήκη αυτών των τάξεων να επισπευστεί η διείσδυση στην αγορά των συσκευών υψηλής απόδοσης. (7) Ο συνδυασμός των διατάξεων του παρόντος κανονισμού και του κανονισμού (ΕΕ) αριθ. 66/2014 της Επιτροπής, της 14ης Ιανουαρίου 2014, όσον αφορά τις απαιτήσεις οικολογικού σχεδιασμού των φούρνων, εστιών και απορροφητήρων κουζίνας οικιακής χρήσης (3) αναμένεται να αποφέρει εξοικονόμηση πρωτογενούς ενέργειας 27 PJ/έτος το 2020, που θα αυξηθεί μέχρι και σε 60 PJ/έτος το 2030. (8) Η στάθμη ηχητικής ισχύος οικιακού απορροφητήρα κουζίνας ενδέχεται να αποτελεί σημαντικό στοιχείο για τους τελικούς χρήστες. Στις ετικέτες για τους οικιακούς απορροφητήρες κουζίνας πρέπει να συμπεριλαμβάνονται πληροφορίες για τη στάθμη ηχητικής ισχύος, ώστε να παρέχεται η δυνατότητα στους τελικούς χρήστες να καταλήγουν σε τεκμηριωμένες αποφάσεις. (9) Οι πληροφορίες που παρέχονται στις αντίστοιχες ετικέτες πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης, οι οποίες να λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όταν διατίθενται, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης και απαριθμούνται στο παράρτημα I του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση (4). (10) Με τον παρόντα κανονισμό πρέπει να καθοριστούν ενιαίο σχέδιο και περιεχόμενο για την επισήμανση των οικιακών φούρνων, συμπεριλαμβανομένων εκείνων που ενσωματώνονται σε κουζίνες μαγειρέματος, και των οικιακών ηλεκτρικών απορροφητήρων κουζίνας. (11) Με τον παρόντα κανονισμό πρέπει να καθοριστούν απαιτήσεις όσον αφορά την τεχνική τεκμηρίωση και το δελτίο που συνοδεύει τους οικιακούς φούρνους, συμπεριλαμβανομένων εκείνων που ενσωματώνονται σε κουζίνες μαγειρέματος, και τους οικιακούς ηλεκτρικούς απορροφητήρες κουζίνας, ακόμη και όταν προορίζονται για μη οικιακή χρήση. (12) Με τον παρόντα κανονισμό πρέπει να καθοριστούν απαιτήσεις όσον αφορά τις πληροφορίες που πρέπει να παρέχονται για κάθε είδους πωλήσεις εξ αποστάσεως, διαφημίσεις και τεχνικό υλικό προώθησης οικιακών φούρνων (συμπεριλαμβανομένων εκείνων που ενσωματώνονται σε κουζίνες μαγειρέματος) και των οικιακών ηλεκτρικών απορροφητήρων κουζίνας, ακόμη και όταν προορίζονται για μη οικιακή χρήση. (13) Είναι σκόπιμο να προβλέπεται επανεξέταση των διατάξεων του παρόντος κανονισμού, κατά την οποία θα συνεκτιμάται η τεχνολογική πρόοδος, και ιδίως η αποτελεσματικότητα και η καταλληλότητα της προσέγγισης που εφαρμόστηκε για τον προσδιορισμό των τάξεων ενεργειακής απόδοσης των οικιακών φούρνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει απαιτήσεις για την επισήμανση και την παροχή συμπληρωματικών πληροφοριών προϊόντων όσον αφορά τους οικιακούς φούρνους και τους φούρνους αερίου (συμπεριλαμβανομένων εκείνων που ενσωματώνονται σε κουζίνες μαγειρέματος) και των οικιακών ηλεκτρικών απορροφητήρων κουζίνας, ακόμη και όταν αυτοί πωλούνται για μη οικιακούς σκοπούς. 2. Ο παρών κανονισμός δεν εφαρμόζεται σε: α) φούρνους που δεν χρησιμοποιούν ηλεκτρισμό ή αέριο ως πηγές ενέργειας· β) φούρνους που προσφέρουν λειτουργία «θέρμανση με μικροκύματα»· γ) φουρνάκια· δ) φορητούς φούρνους· ε) φούρνους αποθήκευσης θερμότητας· στ) φούρνους που θερμαίνονται με ατμό ως κύρια λειτουργία θέρμανσης· ζ) φούρνους προοριζόμενους για χρήση μόνο με αέρια της «τρίτης οικογένειας» (προπάνιο και βουτάνιο). Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2010/30/ΕΕ, για τους σκοπούς του παρόντος κανονισμού ισχύουν οι ακόλουθοι ορισμοί: 1) «φούρνος»: συσκευή ή μέρος συσκευής που περιλαμβάνει έναν ή περισσότερους θαλάμους και χρησιμοποιεί ηλεκτρική ενέργεια ή/και αέριο για το μαγείρεμα των τροφίμων με συμβατική λειτουργία ή λειτουργία με υποβοήθηση ανεμιστήρα· 2) «θάλαμος»: κλειστό διαμέρισμα στο οποίο είναι δυνατή η ρύθμιση της θερμοκρασίας για το μαγείρεμα των τροφίμων· 3) «φούρνος πολλών θαλάμων»: φούρνος με δύο ή περισσότερους θαλάμους, καθένας από τους οποίους θερμαίνεται χωριστά· 4) «φουρνάκι»: φούρνος του οποίου όλοι οι θάλαμοι έχουν πλάτος και βάθος μικρότερο των 250 mm και ύψος μικρότερο των 120 mm· 5) «φορητός φούρνος»: φούρνος με μάζα μικρότερη των 18 kg, υπό την προϋπόθεση ότι δεν είναι σχεδιασμένος για εντοιχιζόμενες εγκαταστάσεις· 6) «θέρμανση με μικροκύματα»: ζέσταμα τροφίμων με τη χρήση ηλεκτρομαγνητικής ενέργειας· 7) «συμβατική λειτουργία»: τρόπος λειτουργίας φούρνου κατά τον οποίο χρησιμοποιείται μόνο φυσική μεταφορά θερμότητας για την κυκλοφορία του θερμού αέρα εντός του θαλάμου του φούρνου· 8) «λειτουργία με υποβοήθηση ανεμιστήρα»: τρόπος λειτουργίας φούρνου κατά τον οποίο ενσωματωμένος ανεμιστήρας υποβοηθά την κυκλοφορία του θερμού αέρα εντός του θαλάμου του φούρνου· 9) «πρόγραμμα»: η διάρκεια θέρμανσης τυποποιημένου φορτίου εντός θαλάμου φούρνου υπό καθορισμένες συνθήκες· 10) «κουζίνα μαγειρέματος»: συσκευή που αποτελείται από φούρνο και εστία, και λειτουργεί με αέριο ή ηλεκτρική ενέργεια· 11) «τρόπος λειτουργίας»: η κατάσταση του φούρνου κατά τη χρήση του· 12) «πηγή θερμότητας»: η κύρια μορφή ενέργειας για θέρμανση φούρνου· 13) «απορροφητήρας κουζίνας»: συσκευή με κινητήρα ρυθμιζόμενο από αυτήν, η οποία προορίζεται να συλλέγει τον βρόμικο αέρα πάνω από την εστία, ή η οποία περιλαμβάνει σύστημα καθοδικής απορρόφησης (downdraft) προοριζόμενο για εγκατάσταση δίπλα σε κουζίνες μαγειρέματος, εστίες και παρόμοιες συσκευές μαγειρέματος για να απορροφά τους ατμούς σε εσωτερικό απαγωγό· 14) «αυτόματη λειτουργία κατά τη διάρκεια του μαγειρέματος»: κατάσταση κατά την οποία η ροή αέρα στον απορροφητήρα κατά τη διάρκεια του μαγειρέματος ρυθμίζεται αυτόματα από αισθητήρα (αισθητήρες), μεταξύ άλλων και όσον αφορά την υγρασία, τη θερμοκρασία κ.λπ.· 15) «πλήρως αυτόματος απορροφητήρας κουζίνας»: απορροφητήρας κουζίνας στον οποίο η ροή αέρα ή/και η εκτέλεση άλλων λειτουργιών ρυθμίζεται αυτόματα από αισθητήρα (αισθητήρες) επί 24 ώρες, συμπεριλαμβανομένων των περιόδων μαγειρέματος· 16) «σημείο βέλτιστης απόδοσης» (best efficiency point/ΒΕΡ): το σημείο λειτουργίας απορροφητήρα κουζίνας με τη μέγιστη ρευστοδυναμική απόδοση (FDΕαπορροφητήρα)· 17) «απόδοση φωτισμού» (lighting efficiency/LΕαπορροφητήρα): ο λόγος του μέσου φωτισμού από το σύστημα φωτισμού οικιακού απορροφητήρα κουζίνας προς την ισχύ του συστήματος φωτισμού, σε lux/W· 18) «απόδοση κατακράτησης λίπους» (grease filtering efficiency/GFΕαπορροφητήρα): το ποσοστό λίπους που κατακρατείται από τα φίλτρα λίπους του απορροφητήρα κουζίνας· 19) «εκτός λειτουργίας»: κατάσταση κατά την οποία η συσκευή είναι συνδεδεμένη στο ηλεκτρικό δίκτυο και δεν παρέχει καμία λειτουργία ή παρέχει μόνον ένδειξη της κατάστασης εκτός λειτουργίας ή παρέχει μόνον τις λειτουργίες που προορίζονται να διασφαλίζουν την ηλεκτρομαγνητική συμβατότητα δυνάμει της οδηγίας 2004/108/ΕΚ του Ευρωπαϊκού Κοινοβουλίου και του Συμβουλίου (5)· 20) «κατάσταση αναμονής»: κατάσταση κατά την οποία η συσκευή είναι συνδεδεμένη στο ηλεκτρικό δίκτυο, εξαρτάται ως προς την τροφοδότηση με ηλεκτρική ενέργεια από το ηλεκτρικό δίκτυο για να λειτουργήσει όπως προορίζεται και παρέχει μόνο λειτουργία επανενεργοποίησης, ή λειτουργία επανενεργοποίησης μαζί με μια μόνον ένδειξη δραστηριοποιημένης λειτουργίας επανενεργοποίησης, ή/και απεικόνιση πληροφοριών ή τρέχουσας κατάστασης που μπορεί να διατηρηθεί επ’ αόριστον· 21) «λειτουργία επανενεργοποίησης»: λειτουργία η οποία διευκολύνει την ενεργοποίηση άλλης κατάστασης, συμπεριλαμβανομένης της ενεργού κατάστασης, μέσω απομακρυσμένου μεταγωγέα -συμπεριλαμβανομένων τηλεχειριστηρίων, εσωτερικών αισθητήρων ή χρονοδιακοπτών μετάβασης- ώστε να παρέχονται πρόσθετες λειτουργίες, συμπεριλαμβανομένης της κύριας λειτουργίας· 22) «απεικόνιση πληροφοριών ή τρέχουσας κατάστασης»: συνεχής λειτουργία η οποία παρέχει πληροφορίες ή αναφέρει την κατάσταση του εξοπλισμού σε μέσο απεικόνισης, συμπεριλαμβανομένων ρολογιών· 23) «τελικός χρήστης»: ο καταναλωτής που αγοράζει ή αναμένεται ότι θα αγοράσει προϊόν· 24) «σημείο πώλησης»: ο χώρος όπου οι συσκευές εκτίθενται ή διατίθενται προς πώληση ή μίσθωση· 25) «ισοδύναμο μοντέλο»: μοντέλο που διατίθεται στην αγορά με τις ίδιες τεχνικές παραμέτρους με άλλο μοντέλο που διατίθεται στην αγορά από τον ίδιο κατασκευαστή ή εισαγωγέα, αλλά με διαφορετικό εμπορικό κωδικό. Άρθρο 3 Ευθύνες των προμηθευτών και χρονοδιάγραμμα Οι προμηθευτές μεριμνούν ώστε: 1) Όσον αφορά τις ετικέτες, τα δελτία και την τεχνική τεκμηρίωση α) Για τους οικιακούς φούρνους: i) κάθε οικιακός φούρνος να φέρει τυπωμένη ετικέτα (τυπωμένες ετικέτες) με πληροφορίες για κάθε θάλαμό του, στη μορφή που καθορίζεται στο σημείο 1 του παραρτήματος III· ii) για τους οικιακούς φούρνους που διατίθενται στην αγορά να είναι διαθέσιμο δελτίο με πληροφορίες για το προϊόν, όπως ορίζεται στο σημείο Α του παραρτήματος IV· iii) στις αρχές των κρατών μελών να διατίθεται, κατόπιν αιτήματος, τεχνική τεκμηρίωση, όπως ορίζεται στο σημείο Α του παραρτήματος V· iv) κάθε διαφήμιση για συγκεκριμένο μοντέλο οικιακού φούρνου να περιέχει την τάξη ενεργειακής απόδοσης, αν η διαφήμιση περιλαμβάνει πληροφορίες σχετικά με την ενέργεια ή την τιμή· v) κάθε διαφημιστικό τεχνικό υλικό που αφορά συγκεκριμένο μοντέλο οικιακού φούρνου και περιγράφει τις συγκεκριμένες τεχνικές παραμέτρους του να περιλαμβάνει την τάξη ενεργειακής απόδοσης του μοντέλου αυτού· vi) για κάθε θάλαμο κάθε μοντέλου οικιακού φούρνου να παρέχεται στους εμπόρους ηλεκτρονική ετικέτα με τη μορφή και τις πληροφορίες που καθορίζονται στο σημείο 1 του παραρτήματος III· vii) για κάθε μοντέλο οικιακού φούρνου να παρέχεται στους εμπόρους ηλεκτρονικό δελτίο προϊόντος όπως καθορίζεται στο σημείο Α του παραρτήματος IV. β) Για τους οικιακούς απορροφητήρες κουζίνας: i) κάθε οικιακός απορροφητήρας κουζίνας να φέρει τυπωμένη ετικέτα με τις πληροφορίες στη μορφή που καθορίζεται στο σημείο 2 του παραρτήματος III· ii) για τους οικιακούς απορροφητήρες κουζίνας που διατίθενται στην αγορά να είναι διαθέσιμο δελτίο με πληροφορίες για το προϊόν, όπως ορίζεται στο σημείο Β του παραρτήματος IV· iii) στις αρχές των κρατών μελών να διατίθεται, κατόπιν αιτήματος, τεχνική τεκμηρίωση, όπως ορίζεται στο σημείο Β του παραρτήματος V· iv) κάθε διαφήμιση για συγκεκριμένο μοντέλο οικιακού απορροφητήρα κουζίνας να περιέχει την τάξη ενεργειακής απόδοσης, αν η διαφήμιση περιλαμβάνει πληροφορίες σχετικά με την ενέργεια ή την τιμή· v) κάθε διαφημιστικό τεχνικό υλικό που αφορά συγκεκριμένο μοντέλο οικιακού απορροφητήρα κουζίνας και περιγράφει τις συγκεκριμένες τεχνικές παραμέτρους του να περιλαμβάνει την τάξη ενεργειακής απόδοσης του μοντέλου αυτού· vi) για κάθε μοντέλο οικιακού απορροφητήρα κουζίνας να παρέχεται στους εμπόρους ηλεκτρονική ετικέτα με τη μορφή και τις πληροφορίες που καθορίζονται στο σημείο 2 του παραρτήματος III· vii) για κάθε μοντέλο οικιακού απορροφητήρα κουζίνας να παρέχεται στους εμπόρους ηλεκτρονικό δελτίο προϊόντος όπως καθορίζεται στο σημείο Β του παραρτήματος IV. 2) Όσον αφορά τις τάξεις ενεργειακής απόδοσης: α) Για οικιακούς φούρνους, η τάξη ενεργειακής απόδοσης του θαλάμου φούρνου προσδιορίζεται σύμφωνα με το σημείο 1 του παραρτήματος I και το σημείο 1 του παραρτήματος II. β) Για τους οικιακούς απορροφητήρες κουζίνας: i) οι τάξεις ενεργειακής απόδοσης προσδιορίζονται σύμφωνα με το σημείο 2 στοιχείο α) του παραρτήματος I και το σημείο 2.1 του παραρτήματος II· ii) οι τάξεις ρευστοδυναμικής απόδοσης προσδιορίζονται σύμφωνα με το σημείο 2 στοιχείο β) του παραρτήματος I και το σημείο 2.2 του παραρτήματος II· iii) οι τάξεις απόδοσης φωτισμού προσδιορίζονται σύμφωνα με το σημείο 2 στοιχείο γ) του παραρτήματος I και το σημείο 2.3 του παραρτήματος II· iv) οι τάξεις απόδοσης κατακράτησης λίπους προσδιορίζονται σύμφωνα με το σημείο 2 στοιχείο δ) του παραρτήματος I και το σημείο 2.4 του παραρτήματος II. 3) Όσον αφορά τη μορφή των ετικετών: α) Για οικιακούς φούρνους, η μορφή της ετικέτας για τον θάλαμο φούρνου είναι η προβλεπόμενη στο σημείο 1 του παραρτήματος III προκειμένου για συσκευή που διατίθεται στην αγορά από την 1η Ιανουαρίου 2015. β) Για οικιακούς απορροφητήρες κουζίνας, η μορφή της ετικέτας είναι η οριζόμενη στο σημείο 2 του παραρτήματος III, σύμφωνα με το ακόλουθο χρονοδιάγραμμα: i) η ετικέτα για οικιακούς απορροφητήρες κουζίνας τάξεων ενεργειακής απόδοσης A, B, C, D, E, F, G οι οποίοι διατίθενται στην αγορά από την 1η Ιανουαρίου 2015 είναι η προβλεπόμενη στο σημείο 2.1.1 του παραρτήματος III (ετικέτα 1) ή, όταν κρίνεται σκόπιμο από τους προμηθευτές, στο σημείο 2.1.2 του ίδιου παραρτήματος (ετικέτα 2)· ii) η ετικέτα για οικιακούς απορροφητήρες κουζίνας τάξεων ενεργειακής απόδοσης A+, A, B, C, D, E, F οι οποίοι διατίθενται στην αγορά από την 1η Ιανουαρίου 2016 είναι η προβλεπόμενη στο σημείο 2.1.2 του παραρτήματος III (ετικέτα 2) ή, όταν κρίνεται σκόπιμο από τους προμηθευτές, στο σημείο 2.1.3 του ίδιου παραρτήματος (ετικέτα 3)· iii) η ετικέτα για οικιακούς απορροφητήρες κουζίνας τάξεων ενεργειακής απόδοσης A++, A+, A, B, C, D, E οι οποίοι διατίθενται στην αγορά από την 1η Ιανουαρίου 2018 είναι η προβλεπόμενη στο σημείο 2.1.3 του παραρτήματος III (ετικέτα 3) ή, όταν κρίνεται σκόπιμο από τους προμηθευτές, στο σημείο 2.1.4 του ίδιου παραρτήματος (ετικέτα 4)· iv) η ετικέτα για οικιακούς απορροφητήρες κουζίνας τάξεων ενεργειακής απόδοσης A+++, A++, A+, A, B, C, D οι οποίοι διατίθενται στην αγορά από την 1η Ιανουαρίου 2020 είναι η προβλεπόμενη στο σημείο 2.1.4 του παραρτήματος III (ετικέτα 4). Άρθρο 4 Ευθύνες των εμπόρων Οι έμποροι μεριμνούν ώστε: 1) Για τους οικιακούς φούρνους: α) κάθε φούρνος που εκτίθεται σε σημείο πώλησης να φέρει ετικέτα για κάθε θάλαμο, η οποία παρέχεται από τους προμηθευτές σύμφωνα το άρθρο 3 παράγραφος 1 στοιχείο α) περίπτωση i), εμφανή στην εμπρόσθια ή την πάνω πλευρά της συσκευής, ή δίπλα σε αυτήν, ώστε να είναι εύκολα ορατή και αναγνωρίσιμη ως η ετικέτα που αντιστοιχεί στο μοντέλο, χωρίς να χρειάζεται να αναγνωστεί η μάρκα και ο αριθμός μοντέλου επί της ετικέτας· β) οι προσφερόμενοι προς πώληση ή μίσθωση οικιακοί φούρνοι, στις περιπτώσεις που δεν αναμένεται ότι ο τελικός χρήστης θα δει εκτεθειμένο τον οικιακό φούρνο, όπως προβλέπεται στο άρθρο 7 της οδηγίας 2010/30/ΕΕ, να διατίθενται στην αγορά με τις πληροφορίες που παρέχουν οι προμηθευτές σύμφωνα με το μέρος Α του παραρτήματος VI του παρόντος κανονισμού, εκτός αν προσφέρονται μέσω διαδικτύου, οπότε εφαρμόζονται οι διατάξεις του παραρτήματος VII· γ) κάθε διαφήμιση σε οποιαδήποτε μορφή ή με οποιοδήποτε μέσο εξ αποστάσεως πωλήσεων και εμπορίας που αφορά συγκεκριμένο μοντέλο φούρνου να περιλαμβάνει αναφορά της τάξης ενεργειακής απόδοσης, εάν η διαφήμιση κοινοποιεί πληροφορίες σχετικές με την ενέργεια ή την τιμή· δ) κάθε διαφημιστικό τεχνικό υλικό που αφορά συγκεκριμένο μοντέλο και περιγράφει τις τεχνικές παραμέτρους του να περιλαμβάνει την τάξη ενεργειακής απόδοσης του μοντέλου αυτού. 2) Για τους οικιακούς απορροφητήρες κουζίνας: α) κάθε οικιακός απορροφητήρας κουζίνας που εκτίθεται σε σημείο πώλησης να συνοδεύεται με ετικέτα, η οποία παρέχεται από τους προμηθευτές σύμφωνα το άρθρο 3 παράγραφος 1 στοιχείο β) περίπτωση i), εμφανή στην εμπρόσθια ή την πάνω πλευρά της συσκευής, ή δίπλα σε αυτήν, ώστε να είναι εύκολα ορατή και αναγνωρίσιμη ως η ετικέτα που αντιστοιχεί στο μοντέλο, χωρίς να χρειάζεται να αναγνωστεί η μάρκα και ο αριθμός μοντέλου επί της ετικέτας· β) οι προσφερόμενοι προς πώληση ή μίσθωση οικιακοί απορροφητήρες κουζίνας, στις περιπτώσεις που δεν αναμένεται ότι ο τελικός χρήστης θα δει εκτεθειμένο τον οικιακό απορροφητήρα κουζίνας, όπως προβλέπεται στο άρθρο 7 της οδηγίας 2010/30/ΕΕ, να διατίθενται στην αγορά με τις πληροφορίες που παρέχουν οι προμηθευτές σύμφωνα με το μέρος Β του παραρτήματος VI του παρόντος κανονισμού, εκτός αν προσφέρονται μέσω διαδικτύου, οπότε εφαρμόζονται οι διατάξεις του παραρτήματος VII· γ) κάθε διαφήμιση σε οποιαδήποτε μορφή ή με οποιοδήποτε μέσο εξ αποστάσεως πωλήσεων και εμπορίας που αφορά συγκεκριμένο μοντέλο οικιακού απορροφητήρα κουζίνας να περιλαμβάνει αναφορά της τάξης ενεργειακής απόδοσης, εάν η διαφήμιση κοινοποιεί πληροφορίες σχετικές με την ενέργεια ή την τιμή· δ) κάθε διαφημιστικό τεχνικό υλικό που αφορά συγκεκριμένο μοντέλο οικιακού απορροφητήρα κουζίνας και περιγράφει τις τεχνικές παραμέτρους του περιλαμβάνει την τάξη ενεργειακής απόδοσης του μοντέλου αυτού. Άρθρο 5 Μέθοδοι μέτρησης και υπολογισμών Οι πληροφορίες που πρέπει να παρέχονται κατά τα άρθρα 3 και 4 προκύπτουν με αξιόπιστες, επακριβείς και αναπαραγώγιμες μεθόδους μέτρησης, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων. Άρθρο 6 Διαδικασία επαλήθευσης για σκοπούς εποπτείας της αγοράς Όταν διενεργούν ελέγχους για την εποπτεία (επιτήρηση) της αγοράς όσον αφορά τη συμμόρφωση με τις απαιτήσεις του παρόντος κανονισμού, οι αρχές των κρατών μελών εφαρμόζουν τη διαδικασία επαλήθευσης που περιγράφεται στο παράρτημα VIII. Άρθρο 7 Επανεξέταση Το αργότερο έως την 1η Ιανουαρίου 2021, η Επιτροπή επανεξετάζει τον παρόντα κανονισμό λαμβάνοντας υπόψη τη συντελεσθείσα τεχνολογική πρόοδο. Άρθρο 8 Κατάργηση Η οδηγία 2002/40/ΕΚ της Επιτροπής καταργείται από την 1η Ιανουαρίου 2015. Άρθρο 9 Μεταβατικές διατάξεις 1. Οι οικιακοί φούρνοι που πληρούν τις διατάξεις του παρόντος κανονισμού και διατίθενται στην αγορά ή προσφέρονται προς πώληση, μίσθωση ή αγορά με δόσεις πριν από την 1η Ιανουαρίου 2015 θεωρείται ότι πληρούν τις απαιτήσεις της οδηγίας 2002/40/ΕΚ. 2. Από την 1η Ιανουαρίου έως την 1η Απριλίου 2015, οι έμποροι δύνανται να εφαρμόζουν το άρθρο 4 παράγραφος 1 στοιχείο β) για τους συγκεκριμένους φούρνους που εμπίπτουν στην εν λόγω διάταξη. 3. Από την 1η Ιανουαρίου έως την 1η Απριλίου 2015, οι έμποροι δύνανται να εφαρμόζουν το άρθρο 4 παράγραφος 2 στοιχείο β) για τους συγκεκριμένους απορροφητήρες κουζίνας που εμπίπτουν στην εν λόγω διάταξη. Άρθρο 10 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Ιανουαρίου 2015. Ωστόσο, το άρθρο 3 παράγραφος 1 στοιχείο α) σημεία iv) και v), το άρθρο 3 παράγραφος 1 στοιχείο β) σημεία iv) και v), το άρθρο 4 παράγραφος 1 στοιχεία β), γ) και δ), και το άρθρο 4 παράγραφος 2 στοιχεία β), γ) και δ) εφαρμόζονται από την 1η Απριλίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1η Οκτωβρίου 2013.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 138
13
2498
3641
3783
1401
5615
3737

EuroVoc IDs (Expanded): 138
13
2498
3641
3783
1401
5615
3737

Dataset Source: meu

Split: test